ھێرشی خێڵی حەمە

ھێرشی خێڵی حەمە، بریتیبوو لە ھێرشێکی گرووپی ئەنسارولئیسلام بۆ سەر گوندی خێڵی حەمە لە ٢٣ی ئەیلوولی ساڵی ٢٠٠١ کە دەکاتە ١٢ ڕۆژ پاش ھێرشەکانی ١١ی ئەیلوول.

لەو ھێرشەدا چەکدارانی ئەنسارولئیسلام ھێرشێکی لەناکاویان کردە سەر گوندەکە کە ئەوکاتە لەژێر دەسەڵاتی ھێزی یەکێتیی نیشتمانیی کوردستاندا بوو و ٤٢ پێشمەرگە کوژرا و تەرمی ھەندێکیان شێواندن ئەویش بە سەربڕین و دەرھێنانی چاو و بڕینی قوڕگ، زمان، لووت و گوێچکەیان.

 ڕووداوەکە 
ڕووداوەکە لە کاتژمێر سێی پاش نیوەڕ ڕوویدا. چەکدارانی ئەنسارولئیسلام لە سێ لاوە ھێرشیان کردە سەر ئەو ھێزانەی یەکێتیی نیشتمانیی کوردستان کە لەو گوندە جێگیرکرابوون. لەبەرئەوەی پێشمەرگەکانی یەکێتی پێشبینیی ھێڕشێکی لەناکاوی ئەنسارولئیسلامیان نەکردبوو چەکدارانی ئەنسار گورزێکی کوشندەیان وەشاند. لەپاش ٣ کاتژمێر شەڕ، ١٥ چەکداری ئەنسارولئیسلام کوژران و لە ٤٢ پێشمەرگەی یەکێتیش پاش کوژرانی ھەندێکیان، ئەوانی تر بەدیل گیران و ھەندێکیان بە چەقۆ و تەوراس و گوللە کوژران و دواتر دەستگیرا بەسەر گوندەکەدا.

لەدوای ٢٤ کاتژمێر مانەوەی ئەنسارولئیسلام لە خێڵی حەمە و زیندانبوونی دانیشتووانی گوندەکە لە ماڵەکانی خۆیاندا، یەکێتیی نیشتمانیی کوردستان ھێرشی کردە سەر گوندی خێڵی حەمە و چەکدارەکانی ئەنسارولئیسلام ھەڵھاتن.
ساڵی ٢٠١٨ بەردی بناغەی مۆنیۆمێنتی شەھیدانی خێڵی حەمە لە قەزای شارەزوور دانرا. لە شوباتی ٢٠٢١ ئاسایشی شارەزوور تۆمەتبارێکی دەستگیرکرد کە لەسەر دیواربەندی شەھیدانی خێڵی حەمە دروشمی گرووپی ئەنسارولئیسلامی نوسیبوو. لە لێکۆڵینەوەدا تۆمەتبارەکە دانی بە تاوانەکەیدا نابوو «لەژێر کاری ھەندێک وتاری توند ڕەویدا فکرەی توندڕەوی وەرگرتووە».

 سەرچاوەکان 

 خێڵی حەمە، لووتکەی دڕندەیی تیرۆریستان، کوردستانی نوێ.

پۆل:پەلامارە تیرۆریستییەکانی کوردستان
پۆل:شەڕی ناوخۆی کوردستان
پۆل:عێراق لە ٢٠٠١
پۆل:ململانێکانی ٢٠٠١
پۆل:٢٠٠١ لە باشووری کوردستان
پۆل:شەرەکانی ٢٠٠١
پۆل:پارێزگای ھەڵەبجە
پۆل:مێژووی سەربازی ھەرێمی کوردستان